Številka:

Datum:

**PROGRAM ODPRAVE POSLEDIC NEPOSREDNE ŠKODE NA STVAREH ZARADI POPLAV IN MOČNEGA VETRA MED 11. IN 13. DECEMBROM 2017**

Vsebina programa odprave posledic nesreče:

**1. Uvod**

**2. Opis dosedanjih aktivnosti**

 2.1. Ocena škode

**3. Program odprave posledic**

3.1. Vrsta in predvideno število stvari, ki jih je treba obnoviti, ter vrsta in predvideno število objektov, ki jih je treba zgraditi zaradi posledic naravne nesreče ali njene ponovitve

3.2. Informacijska in strokovno tehnična podpora izvedbi ukrepov v pristojnosti Ministrstva za okolje in prostor

3.3. Ocena višine sredstev po posameznih ukrepih odprave posledic naravne nesreče na stvareh z opredelitvijo dinamike zagotavljanja sredstev

3.4. Nosilci posameznih nalog

Prilogi:

– Priloga 1: Seznam objektov v lasti občine ali osebe javnega prava in objektov gospodarske javne infrastrukture lokalnega pomena, ki so predmet programa

– Priloga 2: Seznam stavb, namenjenih bivanju ali izvajanju dejavnosti, ki so predmet programa

– Priloga 3: Seznam enot kulturne dediščine

– Priloga 4: Pregled objektov vodne infrastrukture, ki so predmet programa

1. **Uvod**

Na podlagi Zakona o odpravi posledic naravnih nesreč (Uradni list RS, št. 114/05 – uradno prečiščeno besedilo, 90/07, 102/07, 40/12 – ZUJF in 17/14; v nadaljnjem besedilu: zakon), skladno s sprejetim sklepom Vlade Republike Slovenije, ki se nanašajo na oceno neposredne škode na stvareh zaradi poplav in močnega vetra med 11. in 13. decembrom 2017, je Ministrstvo za okolje in prostor pripravilo Program odprave posledic neposredne škode na stvareh zaradi poplav in močnega vetra med 11. in 13. decembrom 2017. Predlog Programa odprave posledic neposredne škode na stvareh zaradi poplav in močnega vetra med 11. in 13. decembrom 2017 je, skladno z določili zakona obravnavala in potrdila Komisija za odpravo posledic naravnih nesreč na stvareh.

Kot to določata peti odstavek 14. člena in 30. člen zakona, je program pripravljen v okviru pristojnosti Ministrstva za okolje in prostor za izvajanje programa odprave posledic nesreče, in sicer za:

– obnovo stvari, za katere sredstva za vzdrževanje zagotavlja samo ali organ v njegovi sestavi,

– izgradnjo geotehničnih objektov,

– obnovo stvari, za katere so upravičene do sredstev za odpravo posledic nesreč po tem zakonu občine,

– obnovo stvari, za katere je upravičena do sredstev za odpravo posledic nesreč po tem zakonu oseba javnega prava, katere ustanovitelj ali soustanovitelj je država ali občina,

– obnovo stvari, za katere so upravičene do sredstev za odpravo posledic nesreč po tem zakonu osebe zasebnega prava,

– obnovo posebnih objektov - kulturnih spomenikov.

Glede na zakonske pojme gre za naravno nesrečo, ki jo zakon opredeljuje kot poplavo.

1. **Opis dosedanjih aktivnosti**
	1. ***Ocena škode***

S sklepom št. 84400-2/2018/4 z dne 10. 5. 2018 se je Vlada Republike Slovenije seznanila z oceno neposredne škode zaradi posledic poplav in močnega vetra med 11. in 13. decembrom 2017 na območju Dolenjske, Gorenjske, Koroške, Ljubljanske, Notranjske, Obalne, Podravske, Prekmurske, Posavske, Severnoprimorske, Vzhodno štajerske, Zahodno štajerske in Zasavske regije, ki v 140 občinah skupno znaša 132.765.108,52 evra. Od skupnega zneska neposredne škode znaša škoda na kmetijskih zemljiščih 636.332,66 evra, v gozdovih 42.244.184,99 evra, škoda na uničenih objektih 764.124,64 evra, delna škoda na stavbah 2.136.849,10 evra, škoda na gradbeno-inženirskih objektih 7.497.952,35 evra, škoda na gozdnih cestah 1.307.653,00 evrih, škoda na vodotokih 75.127.079,04 evra, škoda na državnih cestah 2.721.178,03 evra, škoda na železnici 227.588,59 evra in škoda v parkih ter vrtovih, ki so kulturna dediščina, 102.166,12 evra. Škoda v stavbah, ki so kulturna dediščina, je zajeta v delni škodi na stavbah.

Vlada Republike Slovenije je ugotovila, da končna ocena neposredne škode presega 0,3 promile načrtovanih prihodkov državnega proračuna za leto 2017 (2.653.792,02 evra) in je tako dosežen limit za pomoč v skladu z zakonom.

Vlada Republike Slovenije je z navedenim sklepom naložila pristojnim ministrstvom, da na podlagi ocene škode, pripravijo predlog programa odprave posledic neposredne škode v skladu z zakonom.

**3. Program odprave posledic**

S programom odprave posledic je, skladno s prvim, drugim in četrtim odstavkom 13. člena zakona, določeno:

– vrsta in predvideno število stvari, ki jih je treba obnoviti,

– vrsta in predvideno število objektov, ki jih je treba zgraditi zaradi posledic naravne nesreče ali njene ponovitve,

– ocenjena višina sredstev po posameznih ukrepih odprave posledic naravne nesreče na stvareh,

– ocena predvidene porabe sredstev v posameznih proračunskih letih,

– nosilci posameznih nalog,

– obvezno vsebino letnih programov ter roki predložitve letnih programov v sprejem vladi RS

Izračun ocenjene višine sredstev je pripravljen na podlagi določb zakona ter Uredbe o načinu izračuna višine sredstev za odpravo posledic naravnih nesreč na objektih in stanovanjih ter višine hipotekarnih sredstev za obnovo stanovanj (Uradni list RS, št. 36/05 in 95/10), upoštevajoč ocenjeno višino škode za objekte, kjer predstavlja škoda nezanemarljiv znesek.

Skladno z določilom 3. točke prvega odstavka 4. člena zakona Program vključuje obnovo objektov v državni lasti, lasti oseb javnega prava oziroma občinskih infrastrukturnih in drugih javnih objektov, obnovo stanovanjskih, objektov za izvedbo dejavnosti v lasti oseb zasebnega prava ter obnovo posebnih objektov. Skladno z določilom petega odstavka 17. člena zakona, vsebuje program tudi ocenjena sredstva za izvedbo geotehničnih ukrepov zaradi varstva stvari, ki so v lasti občine ali lasti osebe javnega prava ali osebe zasebnega prava.

* 1. ***Vrsta in predvideno število stvari, ki jih je treba obnoviti, ter vrsta in predvideno število objektov, ki jih je treba zgraditi zaradi posledic naravne nesreče ali njene ponovitve***

**3.1.1 Objekti v lasti oseb javnega prava oziroma občinski infrastrukturi in javni objekti**

Med poškodovane objekte so vključene stvari, ki še niso bile predmet sanacije, so v lasti občine in jih uporablja oseba javnega prava, katere ustanovitelj ali soustanovitelj je občina, ter stvari, ki je v lasti osebe javnega prava, katere ustanovitelj ali soustanovitelj je občina, za stvar pa se investicijska, investicijsko-vzdrževalna ali vzdrževalna dela zagotavljajo v občinskem proračunu, ter javna infrastruktura lokalnega pomena.

Skladno z drugim odstavkom 22. člena zakona bodo občinam dodeljena sredstva državnega proračuna, ki so za obnovo predvidena v programu, zmanjšana za sredstva, ki jih je občina sama namenila za obnovo skladno z določbami 17. člena.

Program obravnava obnovo poškodovanih objektov, kjer ocena škode znaša več kot znašajo stroški, ki so povezani z izvedbo vseh postopkov, ki so potrebni za dodelitev sredstev in ne predstavljajo večjih investicijskih stroškov, med katere sicer sodi obnova objektov. Glede na navedeno so v programu obravnavani objekti lokalne infrastrukture, kjer ocena škode znaša oz. obnova več kot 2.500 evrov.

Iz zbirnega pregleda v preglednici 1, ki ga podajamo v nadaljevanju, je razvidno: pregled predvidene višine sredstev za izvedbo programa, ki zajema pregled porabe 1,5 % sredstev proračunov občin.

Skladno s sedmim odstavkom 17. člena zakona se v primerih, ko je občina v letu nastanka naravne nesreče porabila za odpravo posledic nesreče na svojih stvareh svojih proračunskih sredstev več, kakor je njena proračunska rezerva v tem letu, razlika med porabljenimi proračunskimi sredstvi občine in njeno proračunsko rezervo v višini 1,5 % prihodkov proračuna v letu naravne nesreče upošteva pri njenih obveznostih financiranja odprave posledic nesreče za leto v katerem se izvajajo ukrepi odprave posledic naravne nesreče na njenih stvareh. Če pa višina teh proračunskih sredstev občine presega obveznosti občine po Zakonu o odpravi posledic naravnih nesreč, se ji presežena sredstva vrne v njen proračun.

Glede na datum dogodka pogoj tako imenovanih presežnih sredstev iz prejšnjega odstavka ne izpolnjuje nobena občina.

Upoštevajoč obseg zagotovljenih sredstev, ki ne zadošča za odpravo vse nastale škode, je potrebno pred dodelitvijo sredstev državnega proračuna, pridobiti za posamezen primer tehnično dokumentacijo in opraviti pregled ustreznosti izdelane tehnične dokumentacije.

Preglednica 1: Pregled predvidenih stroškov obnove za obnovo občinskih infrastrukturnih in drugih objektov ter za izvedbo geotehničnih ukrepov za zavarovanje stvari

v evro

|  |  |  |  |  |
| --- | --- | --- | --- | --- |
| ZŠ | Občina | Ocena škode (obr. 5, plazovi, javni obj.) | 1,5% rezerva občin \* | Ocenjena sredstva potrebna za obnovo \*\* |
| 1 | Bled | 153.580  | 65.389  | 87.903 |
| 2 | Bohinj | 418.698  | 56.865  | 199.618 |
| 3 | Cerkno | 732.984  | 56.035  | 575.984 |
| 4 | Cirkulane | 946.368  | 25.767  | 606.628 |
| 5 | Črna na Koroškem | 194.333  | 33.699  | 605.131 |
| 6 | Dobje | 62.137  | 10.867  | 14.500 |
| 7 | Dobrna | 86.709  | 21.365  | 73.822 |
| 8 | Dravograd | 267.093  | 74.461  | 112.124 |
| 9 | Gorenja vas - Poljane | 152.860  | 88.723  | 2.080.524 |
| 10 | Gorje | 42.115  | 28.522  | 200.100 |
| 11 | Gornji Grad | 348.421  | 28.316  | 99.169 |
| 12 | Hrastnik | 779.306  | 72.943  | 325.300 |
| 13 | Kamnik | 29.100  | 239.483  | 28.787 |
| 14 | Kobarid | 4.963  | 43.733  | 49.586 |
| 15 | Kočevje | 462.145  | 147.641  | 272.452 |
| 16 | Koper | 459.952  | 376.337  | 61.293 |
| 17 | Kostel | 65.005  | 10.557  | 40.837 |
| 18 | Kozje | 41.364  | 37.964  | 635.253 |
| 19 | Kranjska Gora | 51.421  | 53.914  | 277.746 |
| 20 | Kungota | 127.751  | 44.271  | 64.519 |
| 21 | Laško | 56.825  | 128.574  | 82.129 |
| 22 | Litija | 129.485  | 143.285  | 444.556 |
| 23 | Ljutomer | 23.652  | 102.707  | 96.396 |
| 24 | Lovrenc na Pohorju | 251.208  | 30.380  | 206.965 |
| 25 | Luče | 59.202  | 26.005  | 53.265 |
| 26 | Majšperk | 70.529  | 42.883  | 66.075 |
| 27 | Medvode | 16.596  | 128.036  | 15.686 |
| 28 | Mežica | 7.368  | 27.876  | 13.052 |
| 29 | Mislinja | 43.985  | 43.861  | 212.654 |
| 30 | Mozirje | 101.732  | 37.243  | 140.974 |
| 31 | Piran | 272.918  | 126.532  | 93.023 |
| 32 | Podvelka | 69.086  | 30.847  | 32.735 |
| 33 | Prevalje | 243.016  | 55.376  | 558.325 |
| 34 | Radlje ob Dravi | 32.773  | 58.232  | 13.193 |
| 35 | Ravne na Koroškem | 52.959  | 87.896  | 166.275 |
| 36 | Rečica ob Savinji | 37.117  | 21.462  | 179.841 |
| 37 | Ruše | 3.732  | 57.429  | 8.855 |
| 38 | Sevnica | 38.564  | 172.272  | 520.000 |
| 39 | Slovenska Bistrica | 42.254  | 228.861  | 39.850 |
| 40 | Solčava | 529.034  | 11.009  | 702.066 |
| 41 | Šentjur | 53.611  | 170.438  | 236.250 |
| 42 | Škofja Loka | 520.783  | 189.986  | 145.390 |
| 43 | Šmarje pri Jelšah | 12.763  | 100.095  | 324.000 |
| 44 | Šmartno ob Paki | 42.292  | 27.579  | 131.100 |
| 45 | Šoštanj | 88.269  | 77.126  | 601.142 |
| 46 | Tabor | 45.211  | 18.521  | 45.181 |
| 47 | Trbovlje | 448.181  | 123.588  | 882.731 |
| 48 | Velike Lašče | 29.500  | 45.950  | 7.908 |
| 49 | Vipava | 157.289  | 52.224  | 74.707 |
| 50 | Vransko | 59.080  | 26.861  | 345.552 |
| 51 | Zagorje ob Savi | 256.999  | 145.517  | 1.545.522 |
| 52 | Zavrč | 11.068  | 16.124  | 177.510 |
| 53 | Žalec | 445.811  | 168.695  | 336.648 |
| 54 | Železniki | 74.107  | 69.262  | 39.000 |
|  |  |  |  |  |
|   |   | 9.814.422 |  | 14.949.833 |
|  |  |  | Državni delež \*\* : | 12.700.000 |

Opombe:

\* informativen podatek zaradi ugotavljanja lastnega deleža občine. Uporabljen kot podatek pri ugotavljanju izpolnjevanja pogojev za možnost sofinanciranja obnove in izpolnjevanju pogodbenih obveznosti pred nakazilom sredstev. Izračunan iz podatkov:

 http://www.mf.gov.si/si/delovna\_podrocja/lokalne\_skupnosti/izracuni/izracuni\_primerne\_porabe\_obcin\_in\_zneskov\_financne\_izravnave/primerna\_poraba\_obcin\_dohodnina\_in\_financna\_izravnava\_za\_leto\_2018/;

 Izračuni primerne porabe občin, dohodnine in finančne izravnave za leto 2018 z dne 10.10.2017 – predhodni podatki: Tabela 4 – Izračun zneska PPi primerne porabe občin – leto 2018, stolpec 3;

\*\* »Ocenjena sredstva potrebna za obnovo« so ocenjena na podlagi projektantskih predračunov ali ocenjene vrednosti izhajajoč iz ocene škode, za obnovo objektov, za katere se predlaga sofinanciranje s strani državnega proračuna. Del sredstev bodo občine financirale z lastnimi viri, zato se ocenjuje potreben državni delež v višini 12,7 milijona evrov, pri čemer se upošteva sofinanciranje prioritetnih obnov na posamezno občino.

Z državnimi sredstvi se zagotovi čim večji delež kritja stroškov obnovitvenih del. Zato so ostali stroški: izdelava tehnične dokumentacije in ostali stroški gradnje (nadzori, varnostni načrt, koordinacija) ter DDV, strošek občine.

Višina potrebnih sredstev za obnovo objektov je ocenjena na podlagi elaboratov oz. predložene tehnične dokumentacije, ki jo je podala posamezna občina. Na podlagi dokumentacije, in izvedenega razpisa za izvedbo del, bo določena dejanska višina potrebnih sredstev za obnovo. Sredstva za odpravo posledic nesreče se dodelijo na podlagi vloge za dodelitev sredstev za odpravo posledic naravnih nesreč (Pravilnik o vsebini in obliki vloge za dodelitev sredstev za odpravo posledic naravnih nesreč, Uradni list RS št. 103/05) in izplačajo na podlagi pogodbe kot določa zakon.

Nekatere občine so sporočile, da so oz. bodo sanacijo izvedele z lastnimi viri ali pa se niso odzvale na poziv za predložitev predlogov sanacije in tehnične dokumentacije. Od možnosti sofinanciranja za državnimi sredstvi so odstopile občine Dobrepolje, Grosuplje, Braslovče, Cerklje na Gorenjskem, Ig, Loška Dolina, Loški Potok, Postojna, Ribnica in Slovenj Gradec.

V prilogi 1 so navedeni objekti lokalne infrastrukture, ki so predmet programa.

**3.1.2 Objekti v lasti oseb zasebnega prava**

Sredstva za odpravo posledic nesreče se dodelijo osebi zasebnega prava na podlagi vloge za dodelitev sredstev za odpravo posledic naravnih nesreč (Pravilnik o vsebini in obliki vloge za dodelitev sredstev za odpravo posledic naravnih nesreč, Uradni list RS št. 103/05) ter priloženih dokazil o izvedenih delih na objektu, ki so osnova za ugotavljanje potrebnih sredstev za obnovo.

Ministrstvo je pri pripravi programa razpolagalo s podatki iz ocene škode in podatki iz javnih evidenc. Podatek o višini izplačane zavarovalnine za posamezen bo pridobljen v postopku dodeljevanja sredstev, ker ga v okviru javnih evidenc ni mogoče pridobiti.

S programom se zagotavlja ocenjena potrebna višina sredstev državnega proračuna za poškodovane objekte. S programom je določena izhodiščna višina potrebnih sredstev za obnovo, ki je izračunana iz ocene škode. Ob predložitvi dokazil o izvedeni obnovi, se posameznemu upravičencu sredstva dodelijo največ do upravičene višine, skladno z določili zakona.

V primerih, kjer bo v ugotovitvenem postopku na podlagi vloge ugotovljeno, da so potrebna sredstva za obnovo višja kot je določeno s tem programom, bo ministrstvo pred dodelitvijo sredstev državnega proračuna, komisiji za odpravo posledic naravnih nesreč na stvareh, predlagalo v potrditev novo višino potrebnih sredstev za obnovo. Stroški obnove so lahko višji v primerih, novo ugotovljenih dejstev v roku 6 mesecev po potrditvi ocene škode in v primerih ko stroški obnove presežejo prvotno ocenjene stroške zaradi upoštevanja strokovne izvedbe obnove, upoštevajoč možnost ponovitve dogodka in preprečitve enakih poškodb (primer: uporaba in vgradnja odpornejših materialov od poškodovanih obstoječih) in zaradi upoštevanja DDV, ki v oceni škode ni zajet.

Skupna višina potrebnih sredstev za obnovo na ravni programa mora v primeru sprememb navzgor ostati nespremenjena.

Ocenjena višina potrebnih sredstev za izvedbo delnega programa izhaja iz:

– ocenjene škode za posamezno vrsto objekta,

– analize in popisa posameznih elementov škode, ki zajema vgrajene dele stavbe predvsem omete, opleske, stavbno pohištvo, inštalacije in talne obloge pri poplavah in strešnike pri viharju,

– kalkulacijo povprečnih zavarovanih izplačanih premij, za povprečno stavbo,

– ocenjeno izvedbo del do izteka roka.

V programu so zajete stavbe v lasti oseb zasebnega prava, kjer sredstva za obnovo izhajajoč iz ocene škode presegajo izračun limit 1.100 evrov.

Lastnik stanovanja ni upravičen do sredstev za odpravo posledic nesreče, če je višina sredstev, ki so potrebni za obnovo stanovanja, manjša od stroškov za novo gradnjo stanovanjskih prostorov, katerih površina je enaka 5 % neto tlorisne površine, stanovanja v obnovi ali manjša od 50 % povprečne višine sredstev izračunane iz povprečja škod.

Vrednost kvadratnega metra stanovanjske površine znaša 750,00 evrov/m2, kar pomeni, da bi kriterij 5% neto tlorisne površine stanovanja za stanovanje z neto tlorisno površino 100m2, znašal 3.750,00 evrov. Ugodnejši kriterij za oškodovance je kriterij 50% povprečne višine sredstev izračunane iz povprečja škod in znaša 1.100 evrov.

Upoštevajoč zakonska določila so v program vključene vse poškodovane stavbe, kjer je ocenjena višina potrebnih za obnovo stavbe večja od 50 % povprečne škode. Sredstva vložena v obnovo stavbe bo oškodovanec, ki bo vključen v program, v postopku dodeljevanja sredstev dokazoval z dokazili o izvedenih delih.

V sklop stavb v lasti oseb zasebnega prava, ki so bile na dan nesreče naseljene, sodijo tudi večstanovanjske stavbe, kjer se obnavlja skupne prostore.

Ocenjena višina potrebnih državnih sredstev za sofinanciranje obnove znaša skupno 350 tisoč evrov. Ocena izhaja iz višine škode nad limitom, ki predstavlja tudi skupno višino potrebnih sredstev za obnovo ter izkustveno pričakovan odziv oškodovancev na poziv k predložitvi dokazil o izvedbi obnovitvenih del, ki vložijo dokazila o obnovi na podlagi dejanskih zmožnosti.

V naravni nesreči med 11. in 13. decembrom 2017, ki je prizadela del Slovenije, je posebej evidentirana ocenjena škoda ne kulturni dediščini.

**Poslovni objekti:**

V okviru obnove poslovnih in gospodarskih objektov je v programu predvidena tudi obnova objektov, katerih lastniki oziroma solastnik so pravne osebe, kjer se državna pomoč dodeljuje v skladu z Uredbo Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči de minimis (Uradni list EU L 352, 24. 12. 2013; v nadaljnjem besedilu Uredba Komisije (EU) št. 1407/2013).

Pogoji dodeljevanja de minimis pomoči v skladu z Uredbo Komisije (EU) št. 1407/2013.

V prilogi 2 so navedene posamezne stavbe, ki so predmet programa.

**3.1.3 Obnova posebnih objektov – kulturna dediščina**

V naravni ujmi decembra 2017, ki je prizadela del Slovenije, je škodo utrpela tudi kulturna dediščina. Močno poškodovane objekte je Zavod za varstvo kulturne dediščine Slovenije evidentiral na 111 stavbah in parkih.

V prilogi 3 je seznam poškodovane kulturne dediščine.

Predmet obnove kot posebni objekti so po 21. členu zakona naslednji objekti in območja kulturne dediščine:

– posamezne stavbe, ki imajo status kulturnega spomenika

– stavbe v spomeniškem območju\*

Predmet obnove kot posebni objekti po 21. členu zakona niso naslednji objekti in območja kulturne dediščine:

– posamezne stavbe, ki imajo status registrirane dediščine

– stavbe v območju registrirane dediščine (npr. stavbe v območju naselbinske dediščine, ki ni razglašena z aktom o razglasitvi za kulturni spomenik oziroma spomeniško območje)

Te stavbe ali nepremičnine so lahko predmet obnove po drugih določbah zakona.

\*Predmet obnove stavb v spomeniškem območju kot posebnih objektov je sanacija samo tistih varovanih elementov, ki jih opredeljuje konkretni akt o razglasitvi. Ostala škoda na teh stavbah se obravnava po drugih določbah zakona.

Zaris kulturne dediščine je razviden iz Registra nepremične kulturne dediščine, ki ga v skladu s 67. členom Zakona o varstvu kulturne dediščine (Uradni list RS, št. [16/08](http://www.uradni-list.si/1/objava.jsp?sop=2008-01-0485), [123/08](http://www.uradni-list.si/1/objava.jsp?sop=2008-01-5551),
[8/11](http://www.uradni-list.si/1/objava.jsp?sop=2011-01-0278) – ORZVKD39, [90/12](http://www.uradni-list.si/1/objava.jsp?sop=2012-01-3529), [111/13](http://www.uradni-list.si/1/objava.jsp?sop=2013-01-4131) in [32/16](http://www.uradni-list.si/1/objava.jsp?sop=2016-01-1367)) vodi Ministrstvo za kulturo.

Zavod za varstvo kulturne dediščine Slovenije je kot pristojna strokovna javna služba skladno s 84. členom Zakona o varstvu kulturne dediščine izdelal Popis škode na kulturni dediščini. Za vsako posamezno enoto kulturne dediščine oziroma za posamezno vrsto škode (škoda na stavbi ali okolici stavbe) v enoti kulturne dediščine je izdelan popis potrebnih sanacijskih konservatorskih ukrepov. Specifikacija sanacijskih konservatorskih ukrepov, ki jih bo treba izvesti na posamezni stavbi, je razvidna iz Popisa škode na kulturni dediščini.

Na stavbah, ki imajo status posamičnega kulturnega spomenika, se bodo kot sanacijski konservatorski ukrepi za posebne objekte izvedla vsa potrebna gradbeno-obrtniška dela, s katerimi se bodo obnovili v naravni nesreči poškodovani deli objekta, ki je zavarovan kot posamični objekt (npr. obnova fasade ...).

V parkih, ki imajo status kulturnega spomenika se bodo kot sanacijski konservatorski ukrepi za posebne objekte izvedla vsa potrebna arboristična dela in posegi, s katerimi se bo sanirala nastala škoda na drevnini, grmovnicah in drugih površinah v parku. V primeru, da so v parku poškodovane tudi poti in parkovna oprema, ki je sestavni del varovanega parka, bo sanacija obsegala obnovo tudi teh varovanih elementov.

Na objektih, ki nimajo statusa posamičnega nepremičnega kulturnega spomenika, temveč se nahajajo v območju, razglašenem za kulturni spomenik (v spomeniškem območju), se kot sanacijski konservatorski ukrepi za posebne objekte izvedejo le tista gradbeno-obrtniška dela, s katerimi se obnovijo le tisti elemente stavbe, ki so z aktom o razglasitvi opredeljeni kot varovani elementi.

Za odpravo posledic škode znaša skupna ocenjena višina potrebnih sredstev 1.139 tisoč evrov. Dejanska višina potrebnih sredstev za obnovo bo določena na podlagi natančnejših projektov za sanacijo, ki jih bo izdelal Zavod za varstvo kulturne dediščine Slovenije kot pristojna strokovna javna služba in dejanskega odziva lastnikov. Ocenjena višina potrebnih državnih sredstev znaša zaokroženo 630 tisoč evrov.

Višina sredstev odprave posledic naravne nesreče na stavbah, ki so kulturna dediščina, je vključena v višini sredstev za obnovo objektov v lasti oseb zasebnega prava.

**3.1.4 Obnova objektov vodne infrastrukture**

Program odprave posledic nastale škode na objektih vodne infrastrukture je pripravljen na podlagi ocenjene škode na vodotokih zaradi posledic poplavi in močnega vetra med 11. in 13. decembrom 2017 v skupni višini 75.127.079,04 evrov brez DDV.

Upoštevajoč realne možnosti proračuna Republike Slovenije v okviru rednega proračuna ni mogoče zagotoviti vseh sredstev za obnovo poškodovanih objektov. Daljše obdobje sanacije predstavlja preveliko tveganje upoštevajoč pogostost visokih voda in poplav, saj se v daljšem obdobju nesanirane poškodbe bistveno povečajo in načrtovanje ni realno. Predlagani program upošteva tudi trenutno stanje po poplavah in stopnjo ogroženosti po posameznih objektih, ki je na vodotokih različna. Temu primerno so podane prioritete. Program predvideva zagotovitev sredstev v višini 21.035.580 evra.

Preglednica 2: Pregled potrebnih sredstev po sektorjih:

|  |  |  |  |  |
| --- | --- | --- | --- | --- |
|  | Sektor | Ocenjena višina državnih sredstev za leto 2018 v okviru proračunske rezerve \* | Ocenjena skupna višina državnih sredstev v obdobju do leta 2021 | Ocenjena višina državnih sredstev skupaj \* |
| 1 | Sektor območja Mure | 42.138,36 | 238.784,00 | 280.922,36 |
| 2 | Sektor območja Drave | 223.360,08 | 1.265.707,00 | 1.489.067,08 |
| 3 | Sektor območja Savinje | 559.835,64 | 3.172.402,00 | 3.732.237,64 |
| 4 | Sektor območja srednje Save | 1.055.678,16 | 5.982.176,00 | 7.037.854,16 |
| 5 | Sektor območja zgornje Save | 837.399,00 | 4.745.262,00 | 5.582.661,00 |
| 6 | Sektor območja Soče | 324.184,80 | 1.837.047,00 | 2.161.231,80 |
| 7 | Sektor območja jadran. rek z morjem  | 112.740,96 | 638.865,00 | 751.605,96 |
|  | SKUPAJ: | **3.155.337,00** | **17.880.243,00** | **21.035.580,00** |

Pregled posameznih objektov vodne infrastrukture, ki so predmet programa je podan v prilogi 4. Opomba: \* Skupna ocenjena višina državnih sredstev iz preglednice 2 znaša 80% od dobrih 26 milijonov evrov, ki jih predlaga Direkcija RS za vode za izvedbo programa iz priloge 4. Predvidena zagotovitev sredstev za prioritetno obnovo za leto 2018 v okviru proračunske rezerve znaša 15% od skupne ocenjena višine državnih sredstev oz. 12% glede na predlog programa Direkcija RS za vode iz priloge 4 .

Prioritetno obnova je določena v višini predvidenih zagotovljenih sredstev in z vidika nujnih del, ki jih je potrebno izvesti.

* 1. ***Informacijska in strokovno tehnična podpora izvedbi ukrepov v pristojnosti Ministrstva za* *okolje in prostor***

V sklopu odprave posledic naravne nesreče je potrebno zagotoviti tudi sredstva za strokovno tehnično podporo, ki je nujna za izvedbo programa odprave posledic naravne nesreče. Ministrstvo za okolje in prostor je dolžno upravičencem za obnovo stvari zagotoviti svetovanje in pomoč pri načrtovanju in projektiranju ter finančni in gradbeni nadzor pri obnovi stvari. Financiranje teh nalog ministrstva gre v breme sredstev, zagotovljenih z zakonom, in predstavlja obdelavo dokumentacije o obnovi objektov v lasti oseb zasebnega prava, za katere je potrebno izvesti celoten ugotovitveni postopek o obnovi objekta ter upravni postopek od vložitve dokumentacije, dopolnjevanje dokumentacije, potrjevanje dokazil, priprave vlog do priprave upravnih aktov ter zagotavljanja komunikacijske informacijske in aplikativne podpore z arhiviranjem podatkov in arhiviranjem dostavljene tehnične dokumentacije. Potrebna sredstva za strokovno tehnične podpore so ocenjena v višini 285 tisoč evrov. Izvajalec informacijske in strokovno tehnične podpore bo izbran skladno z določili zakona o javnem naročanju.

* 1. ***Ocena višine sredstev po posameznih ukrepih odprave posledic naravne nesreče na stvareh z opredelitvijo dinamike zagotavljanja sredstev***

Program vsebuje prikaz ocenjene višine potrebnih sredstev državnega proračuna po posameznih ukrepih in s predlogom višine potrebnih sredstev po posameznih letih. V preglednici 3 je podan predlog razdelilnika sredstev državnega proračuna. Sredstva se za leto 2018, v povezavi z četrtim odstavkom 10. člena zakona zagotovi iz sredstev proračunske rezerve proračuna Republike Slovenije.

V nadaljnjih letih obnove (predvidoma do konca leta 2021) se sredstva zagotavljajo v okviru postavk in skladov na Ministrstvu za okolje in prostor v okviru sredstev za izvedbo ukrepov za obnovo stvari. Natančnejša opredelitev dimnike bo določena z letnim programom.

Na podlagi podatkov ocene škode, upoštevajoč projekcijo obsega lastnih sredstev občin, v višini 1,5% prihodkov posamezne prizadete občine, je pripravljen predlog zagotovitve sredstev državnega proračuna. Ravno tako je pri oceni škode upoštevan ocenjen obseg sredstev potrebnih za izvedbo geotehničnih ukrepov za zavarovanje stvari.

Preglednica 3: Pregled potrebnih sredstev po ukrepih:

v evrih

|  |  |  |  |
| --- | --- | --- | --- |
| UKREP | Ocenjena višina potrebnih državnih sredstev | Izračun potrebnih sredstev državnega proračuna za leto 2018 v okviru proračunske rezerve | Razlika do ocenjene višine potrebnih sredstev državnega proračuna v predvidenem obdobju do leta 2021 |
| Objekti v lasti oseb javnega prava oz. občinski infrastrukturni in javni objekti, izvedba geotehničnih ukrepov  | 12.700.000 | 3.600.000 | 9.100.000 |
| Obnova objektov v lasti oseb zasebnega prava in posebnih objektov – kulturni spomeniki  | 979.420 | 199.663 | 779.757 |
| Obnova objektov vodne infrastrukture | 21.035.580 | 3.155.337 | 17.880.243 |
| Informacijsko tehnična podpora za realizacijo | 285.000 | 45.000 | 240.000 |
| **SKUPAJ** | **35.000.000** | **7.000.000** | **28.000.000** |

Predloženi program predvideva diferencirano zagotovitev predvsem sredstev v obdobju 2018-2021. Za leto 2018 predvsem začetek izvedbe najbolj prioritetnih obnovitvenih del.

Podana je ocenjena višina državnih sredstev, ki jih bo potrebno zagotoviti v posameznem letu, upoštevajoč realne možnosti izvedbe programa in ustrezno pripravljeno dokumentacijo za izvedbo obnove.

* 1. ***Nosilci posameznih nalog***

**3.4.1 Ministrstvo za okolje in prostor**

Skladno z določili 30. člena zakona, je Ministrstvo za okolje in prostor pristojno za izvajanje obnove:

– stvari v lasti oseb javnega prava iz 18. člena zakona,

– objektov v lasti oseb zasebnega prava,

– za odpravo škode na objektih vodne infrastrukture in

– objektov, ki so z aktom razglašeni za kulturni spomenik, razen če so v lasti države ali osebe javnega prava in se za njih sredstva za investicijska, investicijsko-vzdrževalna ali vzdrževalna dela zagotavljajo v državnem proračunu

Ministrstvo za okolje in prostor je upravičencem za obnovo stvari iz prejšnjega odstavka dolžno zagotoviti svetovanje in pomoč pri načrtovanju in projektiranju ter finančni in gradbeni nadzor pri obnovi stvari.

Financiranje teh nalog ministrstva gre v breme sredstev za odpravo posledic nesreč po zakonu.

Pri sanaciji kulturnih spomenikov kot strokovna tehnična podpora sodeluje Restavratorski center Zavoda za varstvo kulturne dediščine Slovenije.

Osebam zasebnega prava bodo sredstva dodeljena v ugotovitvenem postopku, skladno z določili zakona in opisanih postopkih v poglavju 3.1.2.

**3.4.2 Lokalne skupnosti**

Odprava posledic naravnih nesreč na objektih v lasti oseb javnega prava je sicer v pristojnosti Ministrstva za okolje in prostor, vendar je nosilec izvedbe načrtovanih ukrepov lokalna skupnost oziroma občina.

Sredstva državnega proračuna za obnovo objektov v lasti oseb javnega prava oziroma obnovo občinske infrastrukture in obnovo javnih objektov ter za izvedbo geotehničnih ukrepov za zavarovanje stvari so predmet obnove.

Posamezni občini lahko dodelijo sredstva največ do višine razpoložljivih sredstev za obnovo, na podlagi zahtevka, ki izhaja iz pogodbe med Ministrstvom za okolje in prostor in občino, katere sestavni del je vloga za dodelitev sredstev za obnovo objektov lokalne infrastrukture oz. javne stavbe, ki jo vloži občina Ministrstvu za okolje in prostor.